3 หุ้นเรือวิ่งฉิว! RCL นำทีมบวก 5% รับค่า BDI ขาขึ้นรอบใหม่! ตามศก.โลกฟื้นตัว
3 หุ้นเรือวิ่งฉิว! RCL นำทีมบวก 5% รับค่า BDI ขาขึ้นรอบใหม่! ตามศก.โลกฟื้นตัว
10 มิ.ย. 2564

ผู้สื่อข่าวรายงานว่า วันนี้(10มิ.ย.64)ราคาหุ้นกลุ่มเดินเรือปรับตัวขึ้นแรง นำโดยบริษัท อาร์ ซี แอล จำกัด (มหาชน) หรือ RCL ราคาหุ้น ณ เวลา 10.53 น. อยู่ที่ระดับ 60.50 บาท บวก 2.75 บาท หรือ 4.76% ด้วยมูลค่าซื้อขาย 1.27 พันล้านบาท
ส่วนบริษัท พรีเชียส ชิพปิ้ง จำกัด (มหาชน) หรือ PSL ราคาหุ้น ณ เวลา 10.55 น. อยู่ที่ระดับ19.60 บาท บวก 0.70 บาท หรือ 3.70% ด้วยมูลค่าซื้อขาย 349.38 ล้านบาท
บริษัท โทรีเซนไทย เอเยนต์ซีส์ จำกัด (มหาชน)  หรือ TTA ราคาหุ้น ณ เวลา 10.56 น. อยู่ที่ระดับ 17.80 บาท บวก 0.10 บาท หรือ 0.56%  ด้วยมูลค่าซื้อขาย 328.47 ล้านบาท
ด้านนายสยาม ติยานนท์ นักวิเคราะห์การลงทุนด้านหลักทรัพย์ บล.ฟิลลิป (ประเทศไทย) เปิดเผยว่า ราคาหุ้นกลุ่มเดินเรือที่ปรับตัวขึ้นในช่วงเช้าวันนี้(10 มิ.ย.64) คาดมาจากดัชนีค่าระวางเรือปิดทำการวันล่าสุดที่ 2,481.00 จุด เพิ่มขึ้น 61.00 จุด ซึ่งเป็นการบวกวันแรกในรอบ 9 วันที่ผ่านมา
ขณะที่ยังคงแนะนำซื้อหุ้น บมจ.โทรีเซนไทย เอเยนต์ซีส์ (TTA) โดยให้ราคาเป้าหมายใหม่ที่ 19.40 บาท/หุ้น จากคาดการณ์ดัชนี BSI ในไตรมาส 2/64 ปรับตัวขึ้นต่อเนื่อง เมื่อเทียบกับไตรมาสก่อนหน้าที่อยู่ที่ 42% และช่วงเดียวกันของปีก่อนที่อยู่ 330% จากฤดูกาลและการฟื้นตัวของเศรษฐกิจโลก ภายหลังจากประเทศขนาดใหญ่มีสถานการณ์ที่ดีขึ้นจากโควิด-19 ทั้งสหรัฐฯ จีน และยุโรป อีกทั้งยังมีมาตรการกระตุ้นเศรษฐกิจด้วยเม็ดเงินมหาศาล ก็เป็นตัวเร่งต่อการฟื้นตัวของเศรษฐกิจ
พร้อมกันนี้ยังอยู่ระหว่างการปรับเพิ่มราคาเป้าหมายของ บมจ.พรีเชียส ชิพปิ้ง(PSL) จากเดิมให้ราคาไว้ที่ 16.1 บาท/หุ้น ตามค่าระวางเรือที่เพิ่มสูงขึ้น